# การปรึกษาหารือ

(จากหลักสูตรการฝึกอบรม เล่ม10 หน่วยที่ 2)

# คำสอนบางตอน

“*พระผู้ทรงเป็นเลิศตรัสว่า สรวงสวรรค์แห่งภูมิปัญญาทางธรรมสว่างไสวขึ้นจากบ่อเกิดแสงสองประการ คือการปรึกษาหารือและความเห็นอกเห็นใจ จงหันหน้าเข้าปรึกษาหารือกันในทุกเรื่อง เพราะการปรึกษาหารือ”*

พระบาฮาอุลลาห์ (ตอนที่1)

“*การปรึกษาหารือได้รับการบัญญัติโดยพระบาฮาอุลลาห์ให้เป็นเครื่องมือที่นำไปสู่ความเห็นพ้องต้องกัน และช่วยกำหนดแนวทางการปฏิบัติของส่วนรวม*”

(ตอนที่2)

“*พวกเขาควรเข้าดำเนินงานของตนเองด้วยความถ่อมตนอย่างที่สุด ด้วยความอุตสาหะ ความใจกว้าง ความสำนึกในความยุติธรรมและหน้าที่ ความตรงไปตรงมา ความพอประมาณ การอุทิศตนอย่างแท้จริงต่อสวัสดิภาพและประโยชน์ของมิตรสหาย ศาสนาและมนุษยชาติ เพื่อให้ได้มาจากบรรดาผู้ที่พวกเขารับใช้ ไม่เพียงแต่ความเชื่อมั่น การสนับสนุนอย่างแท้จริง และความนับถือเท่านั้น แต่ยังได้รับการยกย่องและความรักใคร่อย่างแท้จริงอีกด้วย ในทุกเวลาพวกเขาต้องหลีกเลี่ยงความถือตัว บรรยากาศที่มีความลับลมคมใน และปลดตนเองให้เป็นอิสระจากทรรศนะของการวางข่มเหนือผู้อื่น และกำจัดอคติและความหลงใหลทุกรูปแบบออกไปจากการพิจารณาของพวกเขา”*

ท่านศาสนภิบาล (ตอนที่5)

“*การประชุมที่จัดขึ้นด้วยวัตถุประสงค์เพื่อเสริมสร้างความสามัคคีและความกลมเกลียวจะส่งผลให้คนแปลกหน้ากลายมาเป็นมิตร ศัตรูเปลี่ยนมาเป็นสหาย พระอับดุลบาฮาจะส่งหัวใจและวิญญาณมาร่วมการประชุมนั้น*”

(ตอนที่6)

# การปรึกษาหารือ

“*คือการค้นหาความจริงร่วมกัน เป็นการปรึกษาหารือที่ส่งเสริมการปล่อยวางจากความคิดเห็นส่วนบุคคล ให้ความสำคัญอย่างเหมาะสมกับข้อมูลเชิงประจักษ์ที่สมเหตุสมผล ไม่ยกระดับความคิดเห็นให้อยู่ในฐานะของข้อเท็จจริงหรือไม่กำหนดนิยามให้กับความจริงว่าเป็นผลของการประนีประนอมระหว่างกลุ่มผลประโยชน์ฝ่ายตรงกันข้าม*”

สภายุติธรรมแห่งสากลลงวันที่ 2 มีนาคม พ.ศ. 2556 (ตอนที่8)

“*ไม่มีพลังอันใดที่จะคงอยู่ ยกเว้นเสียแต่ด้วยความ สามัคคี ไม่มีสวัสดิภาพหรือความผาสุกใดที่จะเป็นจริงขึ้นมาได้ เว้นเสียแต่โดยการปรึกษาหารือ*”

พระบาฮาอุลลาห์ (ตอนที่8)

“*จงใช้การปรึกษาหารือเข้าจัดการแก้ไขทุกเรื่องทั้งใหญ่และเล็ก อย่าเพิ่งลงมือทำกิจสำคัญใดๆ จนกว่าจะได้มีการปรึกษาหารืออย่างถี่ถ้วนแล้ว จงใส่ใจต่อทุกข์สุขซึ่งกันและกัน ต่างช่วยเหลือเกื้อกูลกันในแผนการและโครงการต่างๆ*”

พระอับดุลบาฮา (ตอนที่10)

“*ความจริงหรือสัจธรรมนั้นเป็นหนึ่งเดียว … หากพวกเขาแสวงหาความจริง พวกเขาก็จะเห็นพ้องต้องกันและสมัครสมานเข้าด้วยกัน เพราะสัจธรรมเป็นหนึ่งเดียวไม่อาจแบ่งแยกได้ ไม่อาจมีซ้ำได้ ด้วยเหตุนี้จึงเป็นที่ประจักษ์แล้วว่าไม่มีสิ่งใดจะสำคัญต่อมนุษยชาติยิ่งไปกว่าการแสวงหาความจริง*”

พระบาฮาอุลลาห์ (ตอนที่ 13)

“*อีกไม่ช้าไม่นาน โดยผ่านทางเจ้า เราจะให้เจ้าแสดงออกซึ่งผู้มีสายตาอันแหลมคมแก่กล้าขึ้น ผู้ที่สามารถใคร่ครวญเข้าถึงสัญญาณนานับประการของพระผู้สร้างของเขา และหันหลังให้กับทุกสิ่งที่ผู้คนในโลกยึดติดอยู่ โดยผ่านทางเจ้า เราจะมอบพลังแห่งการมองเห็นให้แก่ผู้ที่เราปรารถนา และลงโทษผู้ที่เมินหน้าไม่รับพรอันประเสริฐนี้ แท้จริงแล้วพวกเขาหลงดื่มจากถ้วยที่เปี่ยมไปด้วยความเชื่อผิดๆ อย่างไม่รู้ตัว*”

พระบาฮาอุลลาห์ (ตอนที่ 13)

ดังที่เราได้รับรู้มาว่าความรู้ที่เราได้มาโดยผ่านช่องทางทั้งสี่ (คือหนึ่ง:ประสาทสัมผัส สอง: เหตุผล สาม: คตินิยม สี่: แรงบันดาลใจ) ที่พระอับดุลบาฮาทรงอธิบายไว้นั้นล้วนมีข้อจำกัด เราจึงเริ่มตระหนักว่าเราจะต้องทำการปรึกษาหารือด้วยความถ่อมตน การมีส่วนร่วมของเราจะมีคุณค่าได้อย่างไรหากเราไม่ยอมรับถึงข้อจำกัดในความถูกต้องของความคิดเห็นของตัวเราเอง ในลักษณะเดียวกันเราเริ่มเข้าใจลึกซึ้งยิ่งขึ้นว่าเพราะเหตุใดบรรยากาศของความรักจึงมีความสำคัญอย่างยิ่งในกระบวนการปรึกษาหารือ พระอับดุลบาฮาทรงกล่าวไว้ว่า

“*ความรักคือแสงสว่างแห่งความปรานีสวรรค์ คือลมหายใจอันเป็นอมตะของพระวิญญาณอันศักดิ์สิทธิ์ที่ประทานชีวิตให้แก่ดวงวิญญาณมนุษย์*”

และตามที่ เราเรียนรู้ว่าความรู้ความเข้าใจของมนุษย์จะลึกซึ้งกว้างไกลขึ้นก็ด้วยแรงบันดาลใจจากพระวิญญาณอันศักดิ์สิทธิ์

(ตอนที่ 16)

## **ข้อความที่คัดมาจากคำสอนบางส่วน** (ตอนที่ 12)

* การปรึกษาหารือ “**จะต้องมีวัตถุประสงค์เพื่อค้นหาความจริง**”
* “**แสงแห่งสัจจะฉายแสงออกมาจากใบหน้าของผู้ที่เข้าร่วมในการปรึกษาหารือ**”
* เมื่อเรายุ่งอยู่กับการปรึกษาหารือ “**หัวข้อที่เราเห็นพ้องต้องกันจะได้รับการสืบค้น และจะได้รับการคลี่คลายให้เป็นที่ประจักษ์**”ต่อสายตา และ “**ความจริงก็จะถูกเผยออกมา**
* การปรึกษาหารือได้รับ “**การบัญญัติโดยพระบาฮาอุลลาห์ให้เป็นเครื่องมือที่นำไปสู่ความเห็นพ้องต้องกัน**
* “**การปรึกษาหารือนำไปสู่ความตระหนักที่กว้างไกลยิ่งขึ้นและเปลี่ยนการคาดเดาให้เป็นความมั่นใจ**”
* การปรึกษาหารือ “**คือเหตุของความมีสติและตื่นตัว และเป็นแหล่งกำเนิดคุณประโยชน์และความผาสุก**”
* ด้วยการปรึกษาหารือ เรา “**จะตระหนักรู้ว่าสิ่งใดดีสิ่งใดถูกต้อง**”
* การปรึกษาหารือจะทำให้เรา “**ลงลึกไปในแต่ละปัญหา**” และช่วยให้เรา “**พบการแก้ปัญหาที่ถูกต้อง**”
* “**ด้วยการปรึกษาหารืออย่างถูกต้องเหมาะสม เราย่อมพบวิธีการอย่างแน่นอน**”
* โดยการปรึกษาหารือกัน “**ทำให้มีการแลกเปลี่ยนมุมมองและความเป็นไปได้ที่จะประสานร่วมมือกัน**”
* จุดประสงค์ของการปรึกษาหารือ “**เป็นการแสดงให้เห็นว่าความคิดเห็นมุมมองของคนหลายๆ คนย่อมดีกว่าของคนๆ เดียว เฉกเช่นเดียวกับพลังของคนหลายคนย่อมเหนือกว่าพลังของคนๆ เดียว**”
* ด้วยกระบวนการปรึกษาหารือในที่ต่างๆ “**ชุมชนสามารถพัฒนาจนเป็นแบบอย่างของระบบสังคมที่มีพลวัตและความเป็นอันหนึ่งอันเดียวกันที่มนุษยชาติกำลังแสวงหาในยุคของความยุ่งเหยิงวุ่นวายและความแตกแยก**”
* การปรึกษาหารือเป็น “**สิ่งที่ขาดไม่ได้ในการจัดการกิจการของมนุษยชาติ**”

### **คุณสมบัติบางประการของผู้เข้าร่วมการปรึกษาหารือ** (ตอนที่ 16 )

* 1. สิ่งที่จำเป็นอย่างยิ่งสำหรับผู้ที่เข้าปรึกษาหารือกันก็คือเจตนาอันบริสุทธิ์ จิตใจอันผ่องใส ตัดความผูกพันจากทุกสิ่งทุกอย่างนอกจากพระผู้เป็นเจ้า ใฝ่หาสุคนธรสสวรรค์ ถ่อมตนต่อบรรดาผู้เป็นที่รักของพระองค์ อดทนต่อความยากลำบาก และรับใช้ ณ ธรณีอันประเสริฐของพระองค์
	2. พวกเขาควรเข้าดำเนินงานด้วยความถ่อมตนอย่างที่สุด
	3. พวกเขาโดดเด่นด้วยคุณสมบัติต่อไปนี้คือ ความใจกว้าง ความสำนึกในความยุติธรรมและหน้าที่ ความตรงไปตรงมา ความพอประมาณ การอุทิศตนอย่างแท้จริงต่อสวัสดิภาพและประโยชน์ของมิตรสหายศาสนาและมนุษยชาติ

### ความสัมพันธ์ระหว่างผู้เข้าร่วมปรึกษาหารือ

* 1. การปรึกษาหารือที่แท้จริงคือการชุมนุมของดวงวิญญาณที่ดำเนินไปในทัศนคติและบรรยากาศของความรัก
	2. พวกเขาต้องร่วมชุมนุมกันอย่างเปี่ยมไปด้วยความรัก ด้วยความบริสุทธิ์ใจ และความผ่องแผ้วเป็นที่สุด ด้วยใจที่เป็นอิสระจากโลกนี้ รับรู้ถึงความรู้สึกของอาณาจักรสวรรค์และพลังดึงดูดอันแรงกล้าของพระผู้เป็นเจ้า และคบหาสมาคมกันอย่างสุขสันต์ เป็นอันหนึ่งอันเดียวกัน
	3. พวกเขาควรตั้งจิตระลึกถึงและใส่ใจอยู่ตลอดเวลาว่าพวกเขาควรปฏิบัติต่อผู้อื่น ดังอยู่ต่อเบื้องพระพักตร์ของพระผู้เป็นเจ้า

### กระบวนการปรึกษาหารือ

* 1. ส่งเสริมให้ผู้ที่เข้าร่วมปรึกษาหารือต่างตั้งจิตสู่เบื้องบนและขอความช่วยเหลือจากอาณาจักรแห่งความรุ่งโรจน์
	2. ต่อจากนั้นพวกเขาเริ่มการปรึกษาหารือโดยสามารถแสดงความคิดเห็นอย่างอิสระ ด้วยความอุทิศ มารยาท เกียรติ ความเอาใจใส่และความพอประมาณ
	3. ผู้เข้าร่วมปรึกษาหารือทุกคนควรชั่งน้ำหนักความเห็นของเขาอย่างแจ่มกระจ่าง เยือกเย็นและสุขุมอย่างยิ่งยวด เขาควรพิจารณาความเห็นที่ผู้อื่นได้แสดงออกมาอย่างละเอียด ก่อนจะนำเสนอความคิดเห็นของเขา
	4. เมื่อใดก็ตามที่ผู้เข้าร่วมปรึกษาหารือพบว่าการแสดงความเห็นที่เสนอมาก่อน ถูกต้องและมีคุณค่ากว่าความเห็นของตน เขาควรยอมรับความเห็นนั้นโดยทันทีและไม่ยึดติดกับความเห็นเดิมของตน
	5. ห้ามมิให้ผู้ใดดูแคลนความคิดเห็นของผู้อื่น
	6. ผู้ที่อยู่ในองค์ปรึกษาหารือต้องหลีกเลี่ยงความถือตัว บรรยากาศที่มีความลับลมคมใน และปลดตนเองให้เป็นอิสระจากทรรศนะของการวางตนเหนือผู้อื่น และกำจัดอคติและความหลงใหลทุกรูปแบบออกไปจากพิจารณาของพวกเขา
	7. พวกเขาต้องปล่อยวางจากความคิดเห็นส่วนบุคคล ให้ความสำคัญอย่างเหมาะสมกับข้อมูลเชิงประจักษ์ที่สมเหตุสมผล ไม่ยกระดับความคิดเห็นให้อยู่ในฐานะของข้อเท็จจริง หรือไม่กำหนดนิยามให้กับความจริงว่าเป็นผลของการประนีประนอมระหว่างกลุ่มผลประโยชน์ฝ่ายตรงกันข้าม
	8. หากมีความคิดเห็นขัดแย้งกันต้องถือตามเสียงส่วนใหญ่ และทุกคนต้องเชื่อและยอมตามเสียงส่วนใหญ่
	9. ห้ามมิให้ผู้ใดคัดค้านหรือตำหนิการตัดสินใจที่ลงมติไปแล้วไม่ว่าในหรือนอกที่ประชุม แม้ว่าการตัดสินใจนั้นไม่ถูก เพราะการวิพากษ์วิจารณ์ดังกล่าวจะขัดขวางการปฏิบัติตามการตัดสินใจ
	10. น้อยครั้งที่การปรึกษาหารือจะเป็นกระบวนการที่แยกเป็นเอกเทศจากกระบวนการอื่น หากแต่เป็นกระบวนการสำคัญในการเรียนรู้จากการลงมือปฏิบัติ เมื่อการเรียนรู้เพิ่มระดับขึ้นเรื่อยๆ ผู้เข้าร่วมปรึกษาหารือก็จะมีความสามารถขึ้นในการเอาชนะความถดถอยไม่ว่าจะเล็กหรือใหญ่ –ด้วยการวินิจฉัยหาสาเหตุที่มาของปัญหา สำรวจหาหลักการสำคัญต่างๆ ที่ยังซ่อนเร้นอยู่ นำเอาประสบการณ์ที่เกี่ยวข้องมาประยุกต์ใช้ สามารถกำหนดขั้นตอนการแก้ไขและวัดความก้าวหน้า

หากเราปรารถนาที่จะได้รับการชี้นำจากพระวิญญาณอันศักดิ์สิทธิ์ การร่วมชุมนุมปรึกษาหารือของเราจะต้องเป็นการชุมนุมของจิตวิญญาณ ด้วยเหตุนี้เราจึงเห็นสมควรที่จะปิดท้ายตอนนี้ด้วยข้อความที่คัดมาจากบทสวดมนต์ที่พระอับดุลบาฮาทรงลิขิตไว้ ที่เราหวนคิดถึงเมื่อเราหันหัวใจของเราไปสู่อาณาจักรสวรรค์และอ้อนวอนขอการรับรองจากเบื้องบน

(ตอนที่ 18)

“*ข้าแต่พระผู้เป็นเจ้า! โปรดดลให้วิญญาณของเรายึดบทกลอนแห่งเอกภาพของพระองค์เป็นที่พึ่ง ให้หัวใจของเราเบิกบานด้วยพระกรุณาธิคุณของพระองค์ที่หลั่งไหลลงมา เพื่อว่าเราจะสมัครสมานสามัคคีประดุจเป็นคลื่นในทะเลเดียวกัน กลมกลืนเข้าด้วยกันประดุจรังสีของรัศมีอันเจิดจ้าของพระองค์ เพื่อว่าความคิด ความเห็น ความรู้สึกของเราจะกลายเป็นหนึ่งเดียวกัน และแสดงพลังสามัคคีให้ปรากฏทั่วโลก”*

*“ข้าแต่พระผู้เป็นเจ้า! โปรดทำให้ที่ชุมนุมนี้สดใส ให้ทุกคนมีใจปรานี โปรดประทานพรของพระวิญญาณบริสุทธิ์และประสาทพวกเขาด้วยอานุภาพสวรรค์ โปรดอวยพรพวกเขาให้มีใจเป็นธรรม และให้น้ำใสใจจริงที่มีอยู่ทวีขึ้น เพื่อว่าพวกเขาจะหันมายังอาณาจักรของพระองค์ด้วยความถ่อมตนและสำนึกผิดด้วยความเสียใจ และทำธุระรับใช้มนุษยชาติ ขอให้แต่ละคนกลายเป็นเทียนที่สว่างไสว เป็นดาราที่สุกใส เป็นสีสันที่วิจิตร และขจรกลิ่นที่ชวนให้ระลึกถึงสุคนธรสในอาณาจักรของพระผู้เป็นเจ้า”*

*“ข้าแต่พระผู้เป็นเจ้าผู้ทรงบริบาล! ที่ชุมนุมนี้ประกอบด้วยสหายที่ใฝ่หาความงามของพระองค์ และลุกด้วยไฟแห่งความรักของพระองค์ โปรดบันดาลให้ดวงวิญญาณที่ชุมนุมกันนี้กลายเป็นเทพยดา โปรดฟื้นชีวิตของพวกเขาด้วยลมหายใจของพระวิญญาณบริสุทธิ์ โปรดให้พวกเขามีคารมคมคายและหัวใจที่เด็ดเดี่ยว โปรดประทานอานุภาพสวรรค์และให้พวกเขามีใจปรานี โปรดดลให้พวกเขาเป็นผู้เผยแพร่ความเป็นอันหนึ่งอันเดียวกันของมนุษยชาติ เป็นเหตุแห่งความรักและปรองดองของมวลมนุษย์ เพื่อว่าอคติที่เป็นภัยมืดจะถูกแทนที่ด้วยแสงสว่างจากธรรมาทิตย์ โลกที่เซื่องซึมนี้จะสดใส อาณาจักรวัตถุนี้จะดูดซึมรังสีของอาณาจักรธรรม สีที่ต่างกันเหล่านี้จะกลมกลืนเป็นสีเดียวกัน และทำนองเพลงสวรรค์จะก้องขึ้นไปถึงอาณาจักรแห่งความวิสุทธิ์ของพระองค์”*